དཔལ་ལྡན་ཐུགས་བསྐྱེད་རྩ་བ་རབ་ཏུ་བརྟན། །ལུང་རིགས་ཉི་ཟླའི་རྣ་རྒྱན་རྟག་ཏུ་འཛིན། །བསྡུ་བ་རྣམ་བཞིའི་བང་རིམ་མངོན་མཐོ་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །བསླུ་མེད་དཀོན་མཆོག་གསུམ་གྱི་བྱིན་རླབས་དང་། །ཡི་དམ་བསྟན་བསྲུང་རྒྱ་མཚོའི་མཐུ་སྟོབས་ཀྱིས། །འགྲོ་བའི་འདྲེན་མཆོག་རྗེ་བཙུན་སྤྲུལ་པའི་སྐུའི། །ཞབས་པད་རྡོ་རྗེའི་རང་བཞིན་ལྟར་བརྟན་ཤོག །རྩེ་གཅིག་གསོལ་བ་བཏབ་པས་བདག་ཅག་རྣམས། །ཚེ་རབས་འཕྲེང་བར་ཁྱོད་ཀྱིས་རྗེས་འཛིན་ཞིང་། །སྒྲིབ་གཉིས་བདུད་བཞིའི་གཡུལ་ལས་རབ་རྒྱལ་ཏེ། །སྐུ་བཞིའི་གོ་འཕང་མྱུར་དུ་ཐོབ་པར་ཤོག །ཅེས་པ་འདི་ནི་དད་བརྩོན་རྣམ་དཔྱོད་དང་ལྡན་པ་གུར་ཡག་བླ་མ་ངག་དབང་བཀྲ་ཤིས་ཀྱིས་བསྐུལ་བའི་ངོར། ༸ཤཱཀྱའི་བཙུན་པ་དཀོན་མཆོག་འཇིགས་མེད་དབང་པོའི་སྡེས་ཅོ་ནེ་ཡོངས་འདུའི་རྒྱལ་ཁབ་ཏུ་སྦྱར་བའི་ཡི་གེ་པ་ནི་སྔགས་རམ་པ་ཆོས་འཛིན་དར་རྒྱས་སོ།། །།